OSLO: Rundt 500 personer tar livet sitt i Norge hvert eneste år og 5 prosent av disse gjør det ved å hoppe fra en høyde. Eksperter mener sikringstiltak kunne fått noen til å ombestemme seg og Vegdirektoratet mener sikring av flere bruer er en god idé.





– Det vi snakker om er sentrumsnære bruer i de litt større byene og tettstedene, sier direktør Børre Stensvold for bruseksjonen i Vegdirektoratet til NRK.



For å sikre bare 100 av landets rundt 17.000 bruer er prislappen trolig rundt 200 millioner kroner.



Men selv om internasjonal forskning viser at brusikring er svært effektivt på den enkelte bru, har ingen kunnet fastslå at det får selvmordstallene til å gå ned totalt sett.



– Hvis du setter opp sikringer på ei bru, kan det være at folk går til en annen bru, sier forsker Mark Sinoyr ved Universitetet i Toronto.



For sju år siden ble rekkverkene på Tromsøbrua forhøyet til to og en halv meter. Siden den gang har det ikke vært et eneste selvmord fra brua. Men samtidig har politiet oftere måttet rykke ut til selvmordsforsøk fra en bru på den andre siden av byen.